Per Larsen (KF), 2023-03-21:
Tak for det, formand.
Forslaget, vi her behandler, er jo en direkte forringelse af patientrettighederne, som hundredtusindvis af patienter årligt benytter sig af, og det har jo været en kæmpesucces.
Det var tilbage i VK-regeringens tid, at man gav patienterne det udvidede frie sygehusvalg i 00'erne.
Patienterne fik mulighed for at vælge et privat sygehus og få betalt regningen, hvis ventetiden på de offentlige sygehuse var over 30 dage.
Det var, dengang patienterne ventede og ventede og var på sygedagpenge i rigtig lang tid – ja, nogle endda i flere år.
Ja, syge borgere risikerede rent faktisk at stå så længe på venteliste, at de kom ud i social deroute eller mistede deres arbejde på grund af 120-dagesreglen.
Nogle blev skilt, og deres familier gik i opløsning, og andre gik fra hus og hjem.
Det blev der heldigvis gjort op med i 00'erne.
Senere kom der ret til hurtig udredning og behandling i 2016 og ret til hurtig genoptræning efter sygehusindlæggelser i 2018.
Med opstramningen i 2016 sagde daværende sundheds- og ældreminister, Sophie Løhde: Det er et af Venstres centrale valgløfter på sundhedsområdet, som vi i dag indfrier.
Derfor er jeg selvfølgelig glad på patienternes vegne.
For regeringen har det været afgørende at styrke patienternes rettigheder, så alle uanset pengepung og postnummer kan vælge at blive behandlet på et privathospital, hvis ventetiden i det offentlige er for lang.
Det var et stort flertal bestående af Venstre, Konservative, Dansk Folkeparti, Liberal Alliance og Socialdemokratiet, der stemte for regeringens stramninger af udredningsretten i 2016.
Men der har jo så undertiden været anslag mod patientrettighederne flere gange, senest i vinteren 2020, og i 2021 fik regionerne mulighed for at suspendere patientrettighederne som følge af det store pres, der var skabt på grund af covid-19.
Det var der så fire regioner der benyttede sig af, men et næsten enigt regionsråd i Region Syddanmark besluttede at holde fast i det udvidede frie sygehusvalg.
»Det har vi gjort for at sikre, at vi bruger alt offentlig og privat sygehuskapacitet.
Det betyder, at flere får hjælp«, sagde Venstres Stephanie Lohse til TV 2, der på det tidspunkt ikke kun var regionsrådsformand i Region Syddanmark, men tillige også var formand for Danske Regioner.
De øvrige regioner, de fire med rødt flertal, valgte at ophæve patientrettighederne midlertidigt.
Stephanie Lohse sagde dengang til TV 2, at selv om man har besluttet at bibeholde patientrettighederne i Region Syddanmark, vil der være patienter, som ikke kan få hjælp – simpelt hen jo fordi det var så presset.
Stephanie Lohse håbede dog på, at man kunne hjælpe flere, end et historisk presset sundhedsvæsen kunne på det tidspunkt, fordi man i samarbejde med privathospitalerne kan udnytte al kapaciteten på dansk grund.
Af samme grund var det i Stephanie Lohses optik en fejl, da det politiske flertal i Folketinget suspenderede det udvidede frie sygehusvalg.
»Det er vigtigt, at man ikke stikker befolkningen blår i øjnene.
Der bliver prioriteret benhårdt på de offentlige sygehuse, men det er ærgerligt, at man suspenderer alle rettigheder og ikke forsøger at hjælpe så mange, som man overhovedet kan«, sagde hun til TV 2.
Og bedre kunne det sådan set ikke siges.
Det, der kommer til at ske nu, er jo, at man forlænger ventelisterne og fratager patienterne mulighed for at træde ud af ventekøen, medmindre de selvfølgelig er omfattet af en sundhedsforsikring eller selv har midlerne til at kunne betale.
Der er jo altså 2,3 millioner danskere, som har en sundhedsforsikring.
Resten af befolkningen taber så på den her forringelse, som regeringen i dag foreslår.
Vi Konservative ønsker ikke at skabe mere ulighed i sundhed, hvor de mindre bemidlede kommer til at vente længst, og vi ønsker rent faktisk ikke at skabe større behov for, at befolkningen skal sikre sig mod sygdom ved at tegne en sundhedsforsikring – noget, som også de praktiserende læger bekymrer sig om i medierne i dag.
Hvis regeringen endelig ville afhjælpe presset på sundhedsvæsenet, kunne man jo se på, som jeg har foreslået flere gange, at lette de økonomiske rammer for de praktiserende speciallæger.
Der er rent faktisk 38 forskellige specialer, og det kunne jo gøre, at f.eks. grå stær-operationer kunne blive håndteret, eller at folk med hudlidelser, springfingre og andre ting kunne blive behandlet.
Og så sådan helt grundlæggende kan jeg ikke helt forstå, at man har sendt store dele af sundhedsvæsenets problemer til hjørnespark.
Der var jo rent faktisk op til 2019-valget udarbejdet en glimrende plan for, hvordan man kunne robustgøre det danske sundhedsvæsen, og det ærgrer mig, at regeringen ikke har kigget nærmere på det, for der var rent faktisk nogle rigtig gode forslag.
Tak for ordet.